Xavi á hliðarlínunni í Katar.vísir / getty Margt þykir benda til þess að leikjahæsti leikmaður í sögu Barcelona verði næsti knattspyrnustjóri liðsins en orðrómar þess efnis að Xavi sé að taka við stjórnartaumunum á Camp Nou verða æ háværari . Xavi þjálfar Al-Sadd í Katar um þessar mundir en samningur Ernesto Valverde , núverandi stjóra Barcelona , rennur út næsta sumar . Þar að auki er talið að sæti hans sé heitt nú þegar en Barcelona gerði jafntefli við Espanyol í fyrsta leik sínum á þessu ári og féll svo úr leik í spænska ofurbikarnum þar sem liðið tapaði fyrir Atletico Madrid á dögunum . Xavi hefur ekki farið leynt með áhuga sinn á stjórastarfinu hjá Barcelona en þó var haft eftir honum á dögunum að hann hygðist virða samning sinn við Al-Sadd sem er til ársins 2021 . Í ljósi stöðu Valverde er komið annað hljóð í Xavi og samkvæmt heimildum spænskra fjölmiðla er hann tilbúinn að yfirgefa Katar að loknum bikarúrslitaleik Al-Sadd gegn Al Duhail sem fram fer næstkomandi föstudag . Xavi er leikjahæsti leikmaður í sögu Barcelona með 767 leiki á leikmannaferli sínum og vann allt sem hægt er að vinna með félaginu .